Laiva piti alun perin luovuttaa lokakuun puolivälissä.

Meyerin Turun telakka tiedotti maanantaina, että se siirtää Costa Smeraldan luovutuksen marraskuun puoliväliin. Alkuperäinen luovutuspäivä oli lokakuun puolivälissä.

Costa Smeralda myöhästyy siis kuukauden, joka tarkoittaa mittavia taloudellisia seuraamuksia Meyerin telakalle.

Kuinka paljon myöhästyminen tulee maksamaan Meyerin telakalle, viestintäpäällikkö Tapani Mylly?

– Se on sopimustekninen asia, emmekä mene siinä yksityiskohtiin.

Puhutaanko kuitenkin miljoonista euroista?

– Kuten sanottu, en pysty sanomaan summaa, mutta se on merkittävä. Emme kommentoi yksityiskohtia.

Costa Smeralda esiteltiin toimittajille 30.7. Se näytti tuolloin hyvin keskeneräiseltä, mutta muun muassa laivan visuaalisesta ilmeestä vastaava Adam Tihany vakuutteli tuolloin laivan olevan valmis määräpäivänä.

– Voitte kaivaa rahat esiin ja lyödä vetoa siitä, onko laiva valmis ajallaan. Maksatte sitten lokakuussa, hän sanoi tuolloin.

Mylly ei pysty nimeämään syytä, miksi laiva myöhästyy näin merkittävästi.

– Siihen ei ole yhtä yksittäistä syytä, vaan siinä oli paljon pieniä asioista, jotka piti huolehtia kuntoon. Niitä kerääntyi liian paljon, emmekä ole valitettavasti pystyneet selättämään niitä.

Voitko antaa esimerkin tällaisesta asiasta?

– Ei minulla oikein ole antaa edes esimerkkiä. Siinä on valtavasti erilaisia asioita, joita me ja verkostoyritykset emme ole saaneet valmiiksi.

Laivan tilannut yhtiö Costa Cruises on jo myynyt risteilyitä lokakuulle. Ne eivät nyt siis toteudu.

– En osaa sanoa määriä, mutta peruutuksia tulee. Matkustajien matkoja joudutaan ikävä kyllä siirtämään, Mylly sanoo.

Hän myös vahvistaa, että Meyerin telakalle on tulossa sakko laivan myöhästymisestä.

– Kyllä näissä on aina taloudellisia seuraamuksia, hän sanoo.

Turun telakan tilauskanta on täynnä vuoteen 2025 asti. Myllyn mukaan Costa Smeraldan myöhästyminen ei vaikuta muiden jo rakenteilla olevien tai tulevien laivojen aikatauluihin.